Document ID: 32011R0536

KOMISSION TÄYTÄNTÖÖNPANOASETUS (EU) N:o 536/2011,
annettu 1 päivänä kesäkuuta 2011,
päätöksen 2007/777/EY liitteen II ja asetuksen (EY) N:o 798/2008 liitteen I muuttamisesta siltä osin kuin on kyse Etelä-Afrikkaa koskevista kohdista kolmansien maiden ja niiden alueiden luetteloissa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan johdantolauseen, 1 kohdan ensimmäisen alakohdan ja 4 kohdan,
ottaa huomioon eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista 30 päivänä marraskuuta 2009 annetun neuvoston direktiivin 2009/158/EY (2) ja erityisesti sen 23 artiklan 1 kohdan ja 24 artiklan 2 kohdan,
sekä katsoo seuraavaa:
(1)
Eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen tiettyjen lihavalmisteiden ja käsiteltyjen mahojen, rakkojen ja suolten tuonnissa kolmansista maista sekä päätöksen 2005/432/EY kumoamisesta 29 päivänä marraskuuta 2007 tehdyssä komission päätöksessä 2007/777/EY (3) vahvistetaan säännöt, jotka koskevat lihavalmisteiden, sellaisina kuin ne on määritelty eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (4) liitteessä I olevassa 7.1 kohdassa, ja kyseisessä liitteessä olevassa 7.9 kohdassa määriteltyjen käsiteltyjen mahojen, rakkojen ja suolten erien tuontia unioniin sekä niiden kauttakulkua ja varastointia unionissa.
(2)
Päätöksessä 2007/777/EY vahvistetaan myös luettelot niistä kolmansista maista ja kolmansien maiden osista, joista tällaisten tuotteiden tuonti, kauttakulku ja varastointi sallitaan, ja kansanterveyttä ja eläinten terveyttä koskevat todistusmallit sekä kyseisiltä tuotteilta edellytettävät käsittelyt.
(3)
Päätöksen 2007/777/EY liitteessä II olevassa 2 osassa vahvistetaan luettelo kolmansista maista tai niiden osista, joista on sallittua tuoda unioniin lihavalmisteita sekä käsiteltyjä mahoja, rakkoja ja suolia, joille on tehty jokin kyseisessä liitteessä olevassa 4 osassa vahvistettu käsittely.
(4)
Etelä-Afrikka mainitaan päätöksen 2007/777/EY liitteessä II olevassa 2 osassa maana, josta on sallittua tuoda ihmisravinnoksi tarkoitettuja lihavalmisteita sekä käsiteltyjä mahoja, rakkoja ja suolia, jotka on saatu tarhattujen sileälastaisten lintujen lihasta, jolle on tehty muu kuin erityskäsittely, jolle ei ole vahvistettu määrättyä vähimmäislämpötilaa, jäljempänä ’käsittely A’.
(5)
Päätöksen 2007/777/EY liitteessä II olevassa 3 osassa vahvistetaan luettelo kolmansista maista tai niiden osista, joista on sallittua tuoda unioniin kuivattua lihaa ja pastöroituja lihavalmisteita, joille on tehty jokin kyseisessä liitteessä olevassa 4 osassa vahvistettu käsittely.
(6)
Etelä-Afrikka mainitaan päätöksen 2007/777/EY liitteessä II olevassa 3 osassa maana, josta on sallittua tuoda unioniin kuivattua lihaa, joka koostuu siipikarjan, tarhattujen riistalintujen, sileälastaisten lintujen ja luonnonvaraisten riistalintujen lihasta tai sisältää tällaista lihaa, jolle on tehty erityiskäsittely, jäljempänä ’käsittely E’.
(7)
Sellaisten kolmansien maiden ja niiden alueiden, vyöhykkeiden tai erillisalueiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa ja siipikarjatuotteita, sekä eläinlääkärintodistuksia koskevista vaatimuksista 8 päivänä elokuuta 2008 annetussa komission asetuksessa (EY) N:o 798/2008 (5) säädetään eläinlääkärintodistuksia koskevista vaatimuksista, joita sovelletaan tuotaessa unioniin ja kuljetettaessa unionin kautta siipikarjaa, siitosmunia, untuvikkoja ja erikseen määritellyistä taudinaiheuttajista vapaita munia sekä siipikarjan, sileälastaiset linnut ja luonnonvaraiset riistalinnut mukaan luettuina, lihaa, jauhelihaa ja mekaanisesti erotettua lihaa, munia ja munatuotteita. Mainitussa asetuksessa säädetään, että sen soveltamisalaan kuuluvia hyödykkeitä saa tuoda unioniin ja kuljettaa sen kautta ainoastaan sellaisista kolmansista maista ja niiden alueilta, vyöhykkeiltä tai erillisalueilta, jotka on lueteltu kyseisen asetuksen liitteessä I olevan 1 osan taulukossa.
(8)
Etelä-Afrikka mainitaan asetuksen (EY) N:o 798/2008 liitteessä I olevassa 1 osassa maana, josta on sallittua tuoda unioniin jalostukseen tai tuotantoon tarkoitettuja sileälastaisia lintuja ja sileälastaisten lintujen untuvikkoja, siitosmunia ja lihaa.
(9)
Asetuksessa (EY) N:o 798/2008 asetetaan lisäksi edellytykset, joiden täyttyessä kolmatta maata tai sen aluetta, vyöhykettä tai erillisaluetta voidaan pitää korkeapatogeenisestä lintuinfluenssasta (HPAI) vapaana, sekä eläinlääkärintodistuksia koskevat vaatimukset tältä osin unioniin tuotaviksi tarkoitettujen hyödykkeiden osalta.
(10)
Etelä-Afrikka ilmoitti komissiolle korkeapatogeenisen lintuinfluenssan H5N2-alatyypin taudinpurkauksesta, joka vahvistettiin sen alueella 9 päivänä huhtikuuta 2011.
(11)
Vahvistetun HPAI-taudinpurkauksen vuoksi Etelä-Afrikan aluetta ei voida enää pitää kyseisestä taudista vapaana. Sen vuoksi Etelä-Afrikan eläinlääkintäviranomaiset ovat välittömästi keskeyttäneet eläinlääkärintodistusten myöntämisen asiaan liittyvien hyödykkeiden erille. Etelä-Afrikkaa koskevaa kohtaa asetuksen (EY) N:o 798/2008 liitteessä I olevassa 1 osassa olisi muutettava.
(12)
Etelä-Afrikka ei myöskään HPAI-taudinpurkauksen vuoksi enää täytä eläinten terveyttä koskevia vaatimuksia ’käsittelyn A’ soveltamiseksi tarhattujen sileälastaisten lintujen lihasta koostuviin tai sitä sisältäviin hyödykkeisiin tai ihmisravinnoksi tarkoitettujen sileälastaisten lintujen käsiteltyihin mahoihin, rakkoihin ja suoliin, jotka luetellaan päätöksen 2007/777/EY liitteessä II olevassa 2 osassa, eikä ’käsittelyn E’ soveltamiseksi kuivattuun lihaan ja pastöroituihin lihavalmisteisiin, jotka koostuvat kyseisen liitteen 3 osassa luetellusta siipikarjan, tarhattujen riistalintujen, sileälastaisten lintujen ja luonnonvaraisten riistalintujen lihasta tai sisältävät sitä. Kyseiset käsittelyt eivät riitä poistamaan kyseisiin hyödykkeisiin liittyviä eläinten terveyttä koskevia riskejä. Etelä-Afrikkaa koskevia kohtia kyseisten hyödykkeiden osalta päätöksen 2007/777/EY liitteessä II olevassa 2 ja 3 osassa olisi tämän vuoksi muutettava, jotta varmistetaan näiden hyödykkeiden riittävä käsittely.
(13)
Päätöstä 2007/777/EY ja asetusta (EY) N:o 798/2008 olisi tämän vuoksi muutettava.
(14)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan päätöksen 2007/777/EY liite II tämän asetuksen liitteen I mukaisesti.
2 artikla
Muutetaan asetuksen (EY) N:o 798/2008 liite I tämän asetuksen liitteen II mukaisesti.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä kesäkuuta 2011.

Labels: 3
17
18
6